Speedbåd banker ind i kabelskab og sænker rejsekort-optankning i 7-Eleven

OPDATERET Et uheld med en speedbåd har givet problemer med at tanke rejsekort op i 7-Eleven-butikskæden, som udgør en del af de betjente salgsteder for rejsekort.

Siden i går eftermiddag har TDC arbejdet på at rette en fejl, der har givet problemer med at tanke rejsekort op i kioskkæden 7-Eleven. Kæden udgør en væsentlig del af listen over betjente salgs- og servicesteder på rejsekortets hjemmeside. Det skulle dog nu igen være muligt at tanke rejsekort op i kæden. TDC arbejder dog stadig med fejlen.

Fejlen opstod som følge af et ødelagt kabelskab, oplyser pressemedarbejder i TDC Povl Damstedt Rasmussen i en mail til Version2.

Sad på en trailer

»Det er en speedbåd, der har ødelagt et kabelskab på Buddingevej, hvor transmissionen til optankning kører via. Speedbåden sad på en trailer, der formentlig vristede sig løs og efterfølgende bankede ind i kabelskabet.«

Han tør på nuværende tidspunkt ikke komme med et estimat i forhold til, hvornår fejlen er udbedret, så optankning af rejsekort igen kan finde sted i kioskkæden.

»Det er selvfølgelig en smadderærgerlig fejl for de kunder, som er berørt af den,« skriver Povl Damstedt Rasmussen.

Opdatering 14:54

Pressekontakt ved Rejsekort A/S Thomas Boe Bramsen oplyser, at problemerne med optankning af rejsekort ved 7-Eleven skulle være løst. Artiklen er opdateret, så den afspejler dette.

TDC arbejder dog stadig på at rydde op efter fejlen.

»Første etape er afsluttet. Her blev kablerne, der kører via fordelerskabet, samlet igen,« skriver pressemedarbejder i TDC Povl Damstedt Rasmussen i en mail og tilføjer:

»Der går imidlertid nogle kabler fra fordelerskabet direkte ud til nogle kunder, og disse kabler vil tage noget tid at få lappet sammen og monteret rigtigt, da det er ret komplekst at finde et match alle de overrevne kabler imellem. Her taler vi en tidshorisont, som der kan strække sig til i morgen.«